Source: https://beta.e-justice.europa.eu/42/HU/small_claims?FRANCE&init=true
Timestamp: 2020-08-04 02:50:11
Document Index: 25990931

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Franciaországban a járásbíróság (tribunal d’instance) előtt zajló, a bíróság hivatalához történő bejelentés (déclaration au greffe) néven ismert, kis értékű követelések érvényesítésére irányuló egyszerűsített eljárásra a polgári perrendtartás 843. és 844. cikkében foglalt rendelkezések vonatkoznak. Az eljárás egy szóbeli vagy írásbeli nyilatkozatnak az illetékes bíróság hivatalában történő megtételével vagy ezen hivatalhoz történő intézésével indul meg. A bíróság hivatala tértivevényes ajánlott levéllel beidézi a feleket a tárgyalásra. A tárgyaláson a bíróság kísérletet tesz a felek kibékítésére, és a felek egyetértésével bírósági békéltetőt rendelhet ki. Amennyiben nem születik egyezség, az eljárás folytatódik. A jogi képviselet nem kötelező. A feleket képviselheti házastársuk, élettársuk, a velük polgári együttélési szerződést kötött személy, a vér szerinti, vagy házasság útján szerzett közvetlen vagy oldalági rokonaik, illetve munkavállalóik.
A követelés nem haladhatja meg a 4 000 eurót, és annak az érintett járásbíróság hatáskörébe kell tartoznia.
A bíróság hivatalához történő bejelentésre irányuló eljárás opcionális.
A bíróság hivatalához történő bejelentésre irányuló eljárás nem alakítható át bírósági eljárássá, mivel ha a követelés összege meghaladja a 4 000 eurót, vagy nem tartozik a járásbíróság hatáskörébe, a keresetlevelet az illetékes bírósághoz kell benyújtani az általános szabályok szerint.
A formanyomtatvány használata nem kötelező, mivel a bíróság hivatalában a nyilatkozat szóban is megtehető. Létezik ugyanakkor olyan formanyomtatvány, amely a bírósághoz fordulást szolgálja.
A 11764*08. sz. CERFA formanyomtatvány a francia kormány honlapján, az összes járásbíróság hivatalában, valamint a https://www.justice.fr/ honlapon is elérhető.
Mivel ez egy 4 000 eurót meg nem haladó összegekre vonatkozó egyszerűsített eljárás, és a feleket a bíróság hallgatja meg, a jogszabályok nem rendelkeznek költségmentességről. A feleket azonban ügyvéd segítheti vagy képviselheti, azt követően is, hogy jogi segítségnyújtás iránti kérelmet nyújtottak be.
A bizonyítás szabályai a rendes eljárásban történő bizonyításéhoz hasonlítanak.
Az ilyen egyszerűsített eljárások keretében nincs tisztán írásbeli eljárás.
Az ítéletre a rendes eljárás keretében alkalmazandókkal egyező szabályok vonatkoznak.
Az alkalmazandó szabályok megegyeznek a más eljárásokra vonatkozó szabályokkal. Mivel azonban ebben az eljárásban nincs szükség ügyvéd meghatalmazására vagy jogi képviselő kijelölésére, az eljáráshoz kapcsolódó költségek alacsonyabbak.
Az ilyen követelések tárgyát képező összegek nagyságára tekintettel nincs lehetőség fellebbezésre. Kizárólag az ítélet hatályon kívül helyezésére vagy semmítőszék elé utalására van lehetőség.